Document ID: 31989R0915

*****
ΚΑΝΟΝΙΣΜΟΣ (ΕΟΚ) αριθ. 915/89 ΤΗΣ ΕΠΙΤΡΟΠΗΣ
της 10ης Απριλίου 1989
για λεπτομέρειες εφαρμογής καθεστώτος απαλλαγής από εισφορές συνυπευθυνότητας στον τομέα των σιτηρών υπέρ των παραγωγών που έχουν συμμετάσχει στο καθεστώς της προσωρινής παύσης καλλιέργειας αροσίμων γαιών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 166/89 (2), και ιδίως το άρθρο 4 παράγραφος 5 και το άρθρο 4β παράγραφος 5,
τον κανονισμό (ΕΟΚ) αριθ. 797/85 του Συμβουλίου της 12ης Μαρτίου 1985 για τη βελτίωση της αποτελεσματικότητας των γεωργικών διαρθρώσεων (3), όπως τροποποιήθηκε τελευταία από τον κανονισμό (ΕΟΚ) αριθ. 591/89 (4), και ιδίως το άρθρο 1α παράγραφος 6,
Εκτιμώντας:
ότι η απόδοση των εισφορών συνυπευθυνότητας για τους παραγωγούς που συμμετέχουν στο καθεστώς της προσωρινής παύσης καλλιέργειας των αροσίμων γαιών που προβλέπεται από τον κανονισμό (ΕΟΚ) αριθ. 797/85 σύμφωνα με τις διατάξεις του κανονισμού (ΕΟΚ) αριθ. 1272/88 της Επιτροπής της 29ης Απριλίου 1988 για τον καθορισμό των λεπτομερειών εφαρμογής του καθεστώτος των ενισχύσεων που προορίζονται για την ενθάρρυνση της προσωρινής παύσης καλλιέργειας των αροσίμων γαιών (5) μπορεί να γίνει για τις ποσότητες των σιτηρών που διατίθενται στο εμπόριο κατά τη διάρκεια των περιόδων κατά τις οποίες η παραγωγή έχει θιγεί από το εν λόγω καθεστώς·
ότι ένας παραγωγός που επωφελείται του καθεστώτος που προβλέπεται από τον κανονισμό (ΕΟΚ) αριθ. 797/85 μπορεί επίσης να επωφεληθεί του καθεστώτος αμέσου ενισχύσεως που προβλέπεται από τον κανονισμό (ΕΟΚ) αριθ. 729/89 του Συμβουλίου της 20ής Μαρτίου 1989 περί των γενικών κανόνων του ειδικού καθεστώτος που εφαρμόζεται στους μικρούς παραγωγούς στα πλαίσια του καθεστώτος συνυπευθυνότητας στον τομέα των σιτηρών (6)· ότι, στην περίπτωση αυτή, μεριμνώντας για καλή διαχείριση των εν λόγω καθεστώτων, πρέπει να εφαρμοσθεί αρχικά η απόδοση που προβλέπεται από τον κανονισμό (ΕΟΚ) αριθ. 729/89· ότι στην περίπτωση κατά την οποία η απόδοση αυτή είναι μερική, πρέπει να ληφθεί υπόψη αυτό στα πλαίσια του καθεστώτος που προβλέπεται από τον κανονισμό (ΕΟΚ) αριθ. 797/85·
ότι, εξάλλου, σε περίπτωση μη τηρήσεως της υποχρεώσεως παύσης καλλιέργειας των αροσίμων γαιών από έναν παραγωγό, πρέπει να προβλεφθεί ότι ανακτώνται τα καταβληθέντα ποσά προσαυξημένα κατά ποσό που επιτρέπει να περιορισθεί το αδικαιολόγητο όφελος από την απόδοση·
ότι η Επιτροπή Διαχειρίσεως Σιτηρών δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η απόδοση που προβλέπεται στο άρθρο 4 παράγραφος 1 δεύτερο εδάφιο δεύτερη περίπτωση του κανονισμού (ΕΟΚ) αριθ. 2727/75 των εισφορών συνυπευθυνότητας που αναφέρονται στα άρθρα 4 και 4β του ιδίου κανονισμού πραγματοποιείται σύμφωνα με τις διατάξεις του παρόντος κανονισμού.
Άρθρο 2
1. Για να επωφεληθεί της αποδόσεως που αναφέρεται στο άρθρο 1, ο παραγωγός πρέπει να προσκομίσει την απόδειξη ότι έχει αναλάβει για το 30 % τουλάχιστον των αροσίμων γαιών της εκμεταλλεύσεώς του την υποχρέωση που αναφέρεται στο άρθρο 8 του κανονισμού (ΕΟΚ) αριθ. 1272/88.
2. Η απόδοση οφείλεται για τις ποσότητες των σιτηρών που έχουν διατεθεί στην αγορά κατά τη διάρκεια καθεμιάς από τις περιόδους εμπορίας στων οποίων την παραγωγή εφαρμόζεται η υποχρέωση που αναφέρεται στο άρθρο 1, εντός ανωτάτου ορίου 20 τόνων.
3. Τα κράτη μέλη μπορούν να καθορίσουν ένα ελάχιστο ποσό ανά παραγωγό κάτω από το οποίο δεν πραγματοποιείται η απόδοση. Το ποσό αυτό δεν μπορεί να υπερβεί τα 25 Ecu ανά παραγωγό.
Άρθρο 3
1. Η απόδοση γίνεται μετά από αίτηση των ενδιαφερομένων για καθεμία από τις εν λόγω περιόδους το αργότερο στις 31 Δεκεμβρίου που έπεται του τέλους της περιόδου εμπορίας για την οποία οφείλεται η εν λόγω απόδοση.
2. Η αίτηση αποδόσεως πρέπει να συνοδεύεται από δικαιολογητικά έγγραφα που βεβαιώνουν ότι ο αιτών ανέλαβε την επιβάρυνση των εισφορών συνυπευθυνότητας που αναφέρονται στα άρθρα 4 και 4β του κανονισμού (ΕΟΚ) αριθ. 2727/75. Τα κράτη μέλη μπορούν να απαιτήσουν την προσκόμιση και οποιωνδήποτε άλλων δικαιολογητικών εγγράφων.
Άρθρο 4
Στην περίπτωση κατά την οποία ένας παραγωγός απολαύει του καθεστώτος που προβλέπεται από τον κανονισμό (ΕΟΚ) αριθ. 729/89, τα κράτη μέλη προβαίνουν αρχικά στην απόδοση που προβλέπεται από αυτόν τον κανονισμό. Στην περίπτωση κατά την οποία η απόδοση αυτή είναι μερική, η μη αντισταθμιζομένη ποσότητα λαμβάνεται υπόψη κατά την απόδοση που πραγματοποιείται βάσει του παρόντος κανονισμού, εντός ανωτάτου ορίου 20 τόνων.
Άρθρο 5
1. Τα κράτη μέλη λαμβάνουν τα αναγκαία συμπληρωματικά μέτρα για να εξασφαλισθεί η απόδοση σύμφωνα με τον παρόντα κανονισμό, ιδίως τα μέτρα ελέγχου. Μπορούν να ζητήσουν από τους εμπορευομένους να προσκομίσουν κάθε συμπληρωματική πληροφορία που θεωρούν χρήσιμη. Τα μέτρα ελέγχου πρέπει, ιδίως, να εξασφαλίσουν την τήρηση του άρθρου 4.
2. Σε περίπτωση μη τηρήσεως της υποχρεώσεως που αναφέρεται στο άρθρο 2 παράγραφος 1, εκτός από περίπτωση ανωτέρας βίας, το ποσό της εισφοράς συνυπευθυνότητας που έχει αδικαιολογήτως καταβληθεί, αυξανόμενο κατά 30 %, ανακτάται με την επιφύλαξη της εφαρμογής εθνικών διατάξεων σε ποινικά θέματα.
Άρθρο 6
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται για τις περιόδους εμπορίας 1988/89 έως 1991/92.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Απριλίου 1989.

Labels: 2
17
6